མ་གཞི་ནས་སློབ་གསོའི་ལས་རྐང་གི་མི་མང་པོ་ཞིག་གིས་སློབ་གསོ་ཞེས་པ་ནི་ཡུལ་དང་ཡུལ་ཅན་གྱི་འབྲེལ་བ་བརྒྱུད་ནས་འགྱུར་བ་གཏོང་བའི་ཐབས་ལམ་ཞིག་ཡིན་པའི་གནས་ལུགས་ལ་མི་བསམ་པར།འཁོན་འཛིན་དང་ཞེ་སྡང་།མདོར་ན་ཉེ་རིང་ཆགས་སྡང་ལ་བརྟེན་ནས་ཐག་གཅོད་ཆོག་པའི་སྒེར་གཅོད་ཀྱི་ལས་ཀ་ཞིག་དང་།ལས་ཀ་དེས་གཉེར་ཆོག་པའི་ལམ་ལུགས་ཤིག་ཏུ་བསམ་ནས་ཡོད་པས།དགྲ་ཤ་ལེན་པ་ལྟ་བུའི་ཉེས་ཆད་གཅོད་ལུགས་འདི་གནའ་ནས་དར་ཡང་ད་རུང་མཚམས་མ་ཆད་པར་སློབ་མར་སློབ་མཚམས་བཞག་དང་འཇོག་ཏུ་འཇུག་བཞིན་པ་འདིས་ནི་ལམ་ལུགས་འདིར་འབྲས་བུ་ག་ཙམ་ཡོད་པ་གསལ་བཤད་བྱེད་ཀྱིན་ཡོད་པ་སྟེ།འཛམ་གླིང་གི་རྒྱལ་ཁབ་འགའ་རེར་སྲོག་ལན་སྲོག་གིས་འཇལ་བ་སློབ་གསོ་ཞིག་གམ།འབྱུང་འགྱུར་དེ་འདྲ་འབྱུང་དུ་མི་འཇུག་པའི་སློབ་གསོ་ཞིག་ལ་བསམ་གྱིན་ཡོད་ན་ཡང་།སྲོག་ཁྲིམས་བཅད་པ་ཙམ་གྱིས་ཉེས་ཅན་པའི་ཉེས་པ་ཡོད་ཚད་དག་མེད་པ་དང་།འབྱུང་འགྱུར་ཉེས་པ་དེའི་རིགས་གསོག་མཁན་མེད་པར་འགྱུར་བར་འདོད་པ་ཡང་སྟོང་བསམ་ཙམ་དུ་སོང་ཡོད་པ་མིག་མཐོང་ལག་ཟིན་ཏུ་གྱུར་ཡོད་པ་འདི་བཞིན།གཞན་སྲོག་གཅོད་མཁན་གྱི་སེམས་པ་ལ་འགྱུར་བ་འགྲོ་ངེས་པའི་ཆོས་ཉིད་ཅིག་ལ་བསམ་ནས་ཉེས་སྤྱོད་སྡོམ་པའི་ཀུན་སློང་ཞིག་སྐྱེ་བར་བྱེད་པ་འདི་སེམས་ལ་ངེས་དགོས་པའི་དུས་རབས་ཤིག་ཏུ་སྐྱེས་པའི་ང་ཚོས།སློབ་གསོ་ཞེས་པ་ཡང་སྙིང་ག་རེ་ཡིན་མིན་དང་སློབ་གསོའི་ལག་ལེན་དང་སེམས་བསྐྱེད་ཅེས་པ་ཡང་ག་རེ་ཡིན་མིན་རྩ་བ་ནས་མ་ཤེས་པར་རྨོངས་ནས་ཡོད་པའི་རྨོངས་རྒན་འདི་དག་གཉིད་ལས་སད་པའི་དུས་ཤིག་ནམ་ཞིག་ལ་ཡོད་དམ།མདོར་ན་ནོར་འཁྲུལ་ཤོར་མཁན་གྱི་སློབ་མ་དག་ནི་དགེ་རྒན་དང་སློབ་གཙོ་དག་གིས་སྐྱོང་བྱའམ་སེམས་ཁུར་བྱེད་ཡུལ་གཙོ་བོ་ཡིན་པ་ལས་སློབ་མ་མཐའ་དག་བཟང་བོ་རྐྱང་ཡིན་ཚེ་རང་མོས་དང་རང་འགུལ་གྱི་སྒོ་ནས་ཡ་རབས་ཀྱི་སྤྱོད་པ་ལ་འཇུག་ཤ་སྟག་ཡིན་ན།ཁྱེད་ཚོར་ཟླ་ཕོགས་སྤྲད་ནས་སྒེར་གཅོད་པ་སྐྱེད་བསྲིང་བྱེད་པའི་སྒོས་པ་གཏན་ནས་མེད་དོ།།